ଭୁବନେଶ୍ୱର, ଜୁନ୍ ୨୩(ଲୋକାଲ ୱାୟାର): ଶ୍ରୀଜଗନାଥଙ୍କ ଦାରୁ ପ୍ରାପ୍ତି ହୋଇଥିବା ସ୍ଥାନ ଖୋର୍ଦ୍ଧା ଜିଲ୍ଲାର ଦଧିମାଛ ଗଡ଼ିଆ ଠାରେ ଶ୍ରୀଜଗନାଥ ମନ୍ଦିର ଟ୍ରଷ୍ଟ ପକ୍ଷରୁ ରଥଯାତ୍ରା ହେଲା ନାହିଁ ।
ଶ୍ରୀଜଗନ୍ନାଥ ମନ୍ଦିରରୁ ପହଣ୍ଡି କରି ରଥରେ ବିରାଜମାନ କରାଯାଇଥିଲା । ମାନସ ରଞ୍ଜନ ପଟ୍ଟନାୟକ ଛେରା ପହଁରା ସମ୍ପାଦିତ କରିଥିଲେ ।
ପରେ ଠାକୁରଙ୍କୁ ବିଧି ଅନୁଯାୟୀ ପୂଜା ପରେ ମନ୍ଦିର ପରିସରରେ ଏକ ଘରେ ଠାକୁରଙ୍କୁ ନିଆଯାଇଥିଲା ।
ଏହାକୁ ଭୁବନ ବିହାରୀ ପଟ୍ଟନାୟକ, ସହଦେବ ବିଶ୍ୱାଳ, ମଦନ ବିଶ୍ୱାଳ, ଲିଟୁ, ରିଲା ଆଦି ପରିଚାଳନା କରିଥିଲେ ।
ଭୁବନେଶ୍ୱର, ଜୁନ୍ ୨୨(ଲୋକାଲ ୱାୟାର): ରାଜଧାନୀରେ ଗଡ଼ିବନି ରଥ । କେବଳ ମହାପ୍ରଭୁଙ୍କ ପୂଜା ନୀତି ମନ୍ଦିର ଭିତରେ ଏବଂ ବେଢ଼ାରେ ସମ୍ପନ୍ନ ହେବ ।
ସେଥିପାଇଁ ରାଜଧାନୀରେ ଥିବା ୪୮ଟି ଶ୍ରୀଜଗନ୍ନାଥ ମନ୍ଦିରରେ ସମସ୍ତ ପ୍ରସ୍ତୁତି ସରିଛି।
ମନ୍ଦିର ପରିଚାଳନା କମିଟିମାନଙ୍କ ନିଷ୍ପତ୍ତିକ୍ରମେ ଯେତେ କମ୍ ସଂଖ୍ୟକ ସେବାୟତରେ ପୂଜାବିଧି ଶେଷ ଲାଗି ସ୍ଥିର ହୋଇଛି ।
ଯେମିତି କୌଣସି ଭକ୍ତ ଆସିବେ ନାହିଁ ସେଥିପାଇଁ ବ୍ୟବସ୍ଥା ହୋଇଛି । ଭକ୍ତଙ୍କ ଲାଗି କଟକଣା ରହିଛି ।
ବନ୍ଦ ରହିବ ମନ୍ଦିରର ମୁଖ୍ୟ ଗେଟ୍ । ଏହାବ୍ୟତୀତ ଭିଡ଼ କମେଇବାକୁ କିଛି ମନ୍ଦିରରେ ଛେରାପହଁରା ଓ ଅନ୍ୟାନ୍ୟ ନୀତି ହେବନି । ଯେତିକି ଆବଶ୍ୟକ ସେତିକି ହେବ ।
କିଛି ମନ୍ଦିରରେ ରଥାକୃତିର ଏକ ମଞ୍ଚ କରିଛନ୍ତି ଯେଉଁଠି ଚତୁର୍ଦ୍ଧାମୂର୍ତ୍ତି ପୂଜା ପାଇବେ । ଏହିଭଳି ଭାବେ ଚଳିତ ବର୍ଷ କଟକଣା ଯୋଗୁ ଠାକୁର ମନ୍ଦିରରେ ରହି ରଥଯାତ୍ରା ପାଳନ କରିବେ ।
ସବୁ ପୂଜାନୀତି ହୋଇ ସକାଳ ୯ଟା ସୁଦ୍ଧା ଠାକୁରଙ୍କ ପହଣ୍ଡି କରାଯିବ । ଜାଗମରା ଧର୍ମବିହାର ଜଗନ୍ନାଥ ମନ୍ଦିର ପରିଚାଳନା କମିଟି ନିଷ୍ପତ୍ତି ଅନୁସାରେ ସ୍ନାନ ମଣ୍ଡପରେ ପ୍ରଭୁଙ୍କ ନୀତିକାନ୍ତି କରାଯିବ ।
ସେହିପରି ଇସ୍କନ୍ ପକ୍ଷରୁ ପ୍ରଭୁ କେବଳ ରତ୍ନ ସିଂହାସନରୁ ଅନ୍ୟତ୍ର ଯାତ୍ରା କରିବେ । କିନ୍ତୁ ମନ୍ଦିର ବେଢ଼ା ବାହାରକୁ ଯିବେନି । ଏମିତିକି ଇସ୍କନର ସବୁ ସଦସ୍ୟ ଉପସ୍ଥିତ ରହିବେ ନାହିଁ ।
କୋଳଥିଆ ଜଗନ୍ନାଥ ମନ୍ଦିରରେ ଗୋଟିଏ ବଡ଼ ହଲକୁ ମହାପ୍ରଭୁଙ୍କୁ ରତ୍ନ ସିଂହାସନରୁ ପହଣ୍ଡି ହୋଇ ଯିବେ ।
ସେଠାରେ ସବୁ ପୂଜାର୍ଚ୍ଚନା କରାଯିବ । ସେହିପରି ଉତ୍ତର ଭୁବନେଶ୍ୱରର ଆରସିଏମ୍ ଜଗନ୍ନାଥ ମନ୍ଦିରରେ ରଥାକୃତିର ପ୍ରତିକୃତି ନିର୍ମାଣ ହୋଇଛି । ସେଥିରେ ମହାପ୍ରଭୁ ପୂଜା ପାଇବେ ।
ଶୈଳଶ୍ରୀବିହାର ଜଗନ୍ନାଥ ମନ୍ଦିରରେ ଛେରାପହଁରା ହେବନି । କେବଳ ୧୦ ଜଣ ସେବାୟତରେ ରଥଯାତ୍ରା ନୀତି ମନ୍ଦିର ଭିତରେ ହେବ ।
ପଟିଆ, ଶ୍ରାବଣୀ କ୍ଷେତ୍ର କିସ୍, ହାଉସିଂବୋର୍ଡ, ରେଲୱେ କଲୋନୀ, ଗାଡ଼କଣ ଜଗନ୍ନାଥ ମନ୍ଦିରରେ ମନ୍ଦିର ଭିତରେ ରଥନୀତି ସମ୍ପନ୍ନ ହେବ ।
ଏକାମ୍ର କ୍ଷେତ୍ରର କିଛି ମନ୍ଦିର, ଡୁମୁଡୁମା, ଆଇଗିଣିଆରେ ବି ପୂର୍ବ ନିଷ୍ପତ୍ତିକ୍ରମେ ମନ୍ଦିର ଭିତରେ ରଥ ନୀତି ହେବ ।
ପୁଲିସ୍ କମିଶନର ଡ. ସୁଧାଂଶୁ ଷଡ଼ଙ୍ଗୀ କହିଛନ୍ତି, ପୁଲିସ୍ ପକ୍ଷରୁ ବିଭିନ୍ନ ମନ୍ଦିର କମିଟି ସହିତ ଆଲୋଚନା ହୋଇଛି । କୌଣସି ପ୍ରକାର ଅସୁବିଧା ହେବ ନାହିଁ ।
ଭୁବନେଶ୍ୱର, ଜୁନ୍ ୧୬(ଲୋକାଲ ୱାୟାର): ମହାମାରୀ କରୋନା ଠାକୁରଙ୍କୁ ବି କାବୁ କରିନେଇଛି ।
ମନ୍ଦିରରେ ପୂଜାର୍ଚ୍ଚନା ବନ୍ଦ ହୋଇନି ହେଲେ ଭକ୍ତ ଆସିବାରେ କଟକଣା ଲାଗିଛି ।
ଦୀର୍ଘ ୩ ମାସରୁ ଅଧିକ ହେଇଯିବ ମନ୍ଦିରର ମୁଖ୍ୟ ଫାଟକରେ ତାଲା ପଡ଼ିଛି । ଯେଉଁଥିପାଇଁ ମହାପ୍ରଭୁଙ୍କ ଦିବ୍ୟ ସ୍ନାନ ନୀତିକୁ ଚର୍ମଚକ୍ଷୁରେ ଦେଖିପାରିଲାନି ଭକ୍ତ ।
ଏବେ ରଥ ବି ଟାଣିପାରିବେନି ଶ୍ରଦ୍ଧାଳୁ । ଏଥର ମାଉସୀ ମା'ଘରକୁ ଯାଇପାରିବେନି ଚତୁର୍ଦ୍ଧାମୂର୍ତ୍ତି । ମନ୍ଦିର ଭିତରେ ହେବ ରଥଯାତ୍ରା ନୀତି ।
ରାଜଧାନୀ ଭୁବନେଶ୍ୱରରେ ଥିବା ୬୦ଟି ମନ୍ଦିରରେ ଏଥର ରଥଯାତ୍ରା ହେବ ନାହିଁ । କରୋନା କଟକଣା ଯୋଗୁ ପ୍ରଶାସନ, ପୁଲିସ୍ ଏବଂ ବିଏମସିର ବାରଣ ରଥଯାତ୍ରାରେ ରୋକ୍ ଲଗାଇଛି ।
ସେଥିପାଇଁ ସରକାରଙ୍କ ନିଷ୍ପତ୍ତି ଓ ନିର୍ଦ୍ଦେଶ ମୁତାବକ ମହାପ୍ରଭୁଙ୍କ ରଥ ସମ୍ପର୍କିତ ସମସ୍ତ ନୀତିକାନ୍ତି ମନ୍ଦିର ଭିତରେ ହେବ ।
କୋଳଥିଆ, ଇସ୍କନ, ଜାଗମରା, ଡୁମୁଡୁମା, ଆଇଗିଣିଆରେ ମନ୍ଦିର ଭିତରେ ରଥଯାତ୍ରା ହେବ । ସେହିପରି ତମାଣ୍ଡୋରେ ରଥ ପ୍ରସ୍ତୁତ ହୋଇ ରହିଛି ।
କେବଳ ପ୍ରଶାସନିକ ଅନୁମତିକୁ ଅପେକ୍ଷା । ଅନୁମତି ମିଳିଲେ ରଥ ଗଡ଼ିବ । ଓୟୁଏଟି ଜଗନ୍ନାଥ ମନ୍ଦିରରେ ଠାକୁର ରଥକୁ ଯିବେନି କିନ୍ତୁ ସବୁ ନୀତି ମନ୍ଦିର ଭିତରେ ହେଇ ଆସିଛି, ଆଗକୁ ସେହି ହିସାବରେ ଚାଲିବ । ଏକାମ୍ର କ୍ଷେତ୍ରରେ ବି ଗଡ଼ିବନି ରଥ ।
ଉତ୍ତର ଭୁବନେଶ୍ୱରରେ ବିଭିନ୍ନ ମନ୍ଦିର ପକ୍ଷରୁ ହେଉଥିବା ରଥଯାତ୍ରା ଅନିଶ୍ଚିତତା ଭିତରେ ରହିଛି । ଏପର୍ଯ୍ୟନ୍ତ ଦ୍ୱନ୍ଦ୍ୱରେ ରହିଛନ୍ତି ମନ୍ଦିର ପରିଚାଳନା କମିଟି ।
ଶୈଳଶ୍ରୀ ବିହାର ଜଗନ୍ନାଥ କମିଟି, ଆରସିଏମ୍ ମନ୍ଦିର, ପଟିଆ ଓ ଶ୍ରାବଣୀ କ୍ଷେତ୍ର କିସ୍, ହାଉସିଂବୋର୍ଡ, ରେଲୱେ କଲୋନୀ, ଗାଡ଼କଣ ଜଗନ୍ନାଥ ମନ୍ଦିର କମିଟି ସରକାରଙ୍କ ନିଷ୍ପତ୍ତିକୁ ଅପେକ୍ଷା କରିଛନ୍ତି ।
ଭୁବନେଶ୍ୱର, ଜୁନ୍ ୧୨(ଲୋକାଲ ୱାୟାର): ରଜ ପର୍ବକୁ ଦୃଷ୍ଟିରେ ରଖି ରାଜ୍ୟ ପର୍ଯ୍ୟଟନ ଉନ୍ନୟନ ନିଗମ ଓଟିଡିସି ପକ୍ଷରୁ ଆସନ୍ତାକାଲିଠାରୁ ଆରମ୍ଭ ହେଉଛି ପିଠା ଅନ୍ ହ୍ୱିଲ୍ କାର୍ଯ୍ୟକ୍ରମ ।
ଏହା ଜୁନ୍ ୧୭ ତାରିଖ ଯାଏଁ ଚାଲିବ । ଅନଲାଇନ୍ ମାଧ୍ୟମରେ ଲୋକେ କିପରି ଘରେ ବସି ଓଡ଼ିଶାର ପାରମ୍ପରିକ ପିଠା ପଣାର ମଜା ନେଇ ପାରିବେ ସେଥିପାଇଁ ଓଟିଡିସି ପକ୍ଷରୁ ଏହି ନିଆରା କାର୍ଯ୍ୟକ୍ରମ ଆରମ୍ଭ ହୋଇଛି ।
ଏଥିପାଇଁ ଶୁକ୍ରବାର ପାନ୍ଥନିବାସ ପରିସରରେ ଏହି ଦୁଇ କାର୍ଯ୍ୟକ୍ରମକୁ ଆନୁଷ୍ଠାନିକ ଭାବେ ଉଦଘାଟନ କରାଯାଇଥିଲା ।
ଏଥିରେ ଓଡ଼ିଶା ପର୍ଯ୍ୟଟନ ଉନ୍ନୟନ ନିଗମ ଅଧ୍ୟକ୍ଷା ଶ୍ରୀମୟୀ ମିଶ୍ର, ପର୍ଯ୍ୟଟନ ସଚିବ ବିଶାଲ କୁମାର ଦେବ, ପର୍ଯ୍ୟଟନ ନିର୍ଦ୍ଦେଶକ ତଥା ପର୍ଯ୍ୟଟନ ନିଦେ୍ର୍ଦଶକ ସଚିନ୍ ଆର୍ ଯାଦବ ପ୍ରମୁଖ ଯୋଗ ଦେଇଥିଲେ ।
ରଜ ମହୋତ୍ସବରେ ସାମାଜିକ ଦୂରତା କଟକଣା ଓ ୧୧ ଜିଲ୍ଲାରେ ସଟଡାଉନକୁ ଆଖି ଆଗରେ ରଖି ଓଟିଡିସି ପକ୍ଷରୁ ସାଧାରଣ ଲୋକଙ୍କୁ ସୁଲଭ ଦରରେ ଗୁଣାତ୍ମକମାନର ରଜପିଠା ପହଞ୍ଚାଇବାକୁ ପିଠା ଅନ୍ ହ୍ୱିଲ୍ କାର୍ଯ୍ୟକ୍ରମର ନିଷ୍ପତ୍ତି ନିଆଯାଇଛି ।
ଜୁନ୍ ୧୩ ଓ ୧୪ ସଟ୍ଡାଉନ୍ ଥିବାରୁ ଭୁବନେଶ୍ୱର ପାନ୍ଥ ନିବାସ ପକ୍ଷରୁ ୩ରୁ ୫ କିଲୋମିଟର ପରିଧି ଭିତରେ ରହୁଥିବା ଲୋକଙ୍କ ନିକଟରେ ରଜପିଠାକୁ ହୋମ୍ ଡେଲିଭରି ମାଧ୍ୟମରେ ପହଞ୍ଚାଇବାର ବ୍ୟବସ୍ଥା କରାଯାଇଛି ।
ଦୁଇଦିନର ସଟ୍ ଡାଉନ୍ ମଧ୍ୟରେ ଯେଉଁମାନେ ରଜପିଠା ଚାହିଁବେ ସେମାନେ ୯୦୭୮୮୮୫୫୧୬, ୯୪୩୮୨୪୩୫୭୯,୯୪୩୭୧୧୫୪୩୭କୁ ଫୋନ୍ କରି ସେମାନଙ୍କ ଇଚ୍ଛା ମୁତାବକ ପିଠା ମଗାଇ ପାରିବେ ।
ସେହିପରି ଜୁନ୍ ୧୫ ରୁ ୧୭ ତାରିଖ ମଧ୍ୟରେ ପିଠା ଅନ୍ ହ୍ୱିଲ୍ କାର୍ଯ୍ୟକ୍ରମ ମାଧ୍ୟମରେ ରାଜଧାନୀ ଭୁବନେଶ୍ୱରର ୬ଟି ସ୍ଥାନରେ ଗ୍ରାହକଙ୍କୁ ପିଠା ଯୋଗାଇ ଦେବାକୁ ଓଟିଡିସି ନିଷ୍ପତ୍ତି ନେଇଛି ।
ଜୟଦେବ ଭବନ, ରୂପାଲି ଛକ, ଖଣ୍ଡଗିରି ଛକ, ସିଆରପି ଛକ, ପୋଖରୀପୁଟ, ନୀଳାଦ୍ରିବିହାର ଛକ ନିକଟରେ ପିଠା ଉପଲବ୍ଧ ହେବ । ସମ୍ବଲପୁର ସହରରେ ମଧ୍ୟ ଲୋକଙ୍କ ସୁବିଧା ଓ ଗମନାଗମନକୁ ଦୃଷ୍ଟିରେ ରଖି 'ପିଠା ଅନ୍ ହ୍ୱିଲ୍' ମାଧ୍ୟମରେ ପିଠା ଯୋଗାଇ ଦିଆଯିବ ।
ତେବେ ପ୍ରଥମ କରି ରାଜ୍ୟର କେତେକ ସ୍ଥାନରେ ମହିଳା ସ୍ୱୟଂ ସହାୟକ ଗୋଷ୍ଠୀଙ୍କୁ ଏଥର ପିଠା ତିଆରି କାମରେ ଓଟିଡିସି ସୁଯୋଗ ଦେଇଛି ।
ଏହାଛଡ଼ା ଭୁବନେଶ୍ୱର, କଟକ, ସମ୍ବଲପୁର, ରାଉରକେଲା ପାନ୍ଥ ନିବାସଗୁଡ଼ିକରେ ରଜପିଠା ବିକ୍ରି ନିମନ୍ତେ ସ୍ୱତନ୍ତ୍ର କାଉଣ୍ଟର ଖୋଲା ରହିବ । ମାସ୍କ ପିନ୍ଧି ଓ ସାମାଜିକ ଦୂରତ୍ୱ କଟକଣା ପାଳନ କରି ଗ୍ରାହକମାନେ ଏସବୁ କାଉଣ୍ଟରରୁ ରଜପିଠା କିଣି ପାରିବେ ।
ଭୁବନେଶ୍ୱର, ଜୁନ୍ ୧୨(ଲୋକାଲ ୱାୟାର): ବନ୍ଧା ହୋଇଥିଲା ପାରମ୍ପରିକ ରଜ ଦୋଳି ।
ଫୁଲ ପତ୍ରରେ ସଜା ହୋଇଥିଲା ପରିବେଶ । ବାଜୁଥିଲା ରଜ ଗୀତ । ହେଲେ ମଉଜ କରିବା ପାଇଁ ନଥିଲେ କେହି ।
କେବଳ ପରମ୍ପରାକୁ ରକ୍ଷା କରିବା ପାଇଁ ଓଟିଡିସି ପକ୍ଷରୁ ରଜ ମହୋତ୍ସବ ପାଳିତ ହୋଇଯାଇଥିଲେ ବି ସାଧାରଣ ଲୋକଙ୍କୁ ଏଠାକୁ ଆସିବାକୁ ଦିଆଯାଇନଥିଲା ।
ଏଭଳି ନିରାଡ଼ମ୍ବର ଭାବେ ପ୍ରଥମ କରି ଓଟଇିଡିସି ପରିସରରେ ରଜ ମହୋତ୍ସବ ଉଦଘାଟିତ ହୋଇଯାଇଛଇ ।
ଏନେଇ ଓଟିଡିସି ଅଧ୍ୟକ୍ଷା ଶ୍ରୀମୟୀ ମିଶ୍ର କହିଛନ୍ତି ଆମେ କେବଳ ପରମ୍ପରାକୁ ବଜାୟ ରଖିବା ପାଇଁ ରଜ ପାଳନ କରିଛୁ ସତ ହେଲେ ଜନସାଧାରଣଙ୍କୁ ରଜ ଖେଳିବାକୁ ଅନୁମତି ଦେଉନୁ ।
ମୁଖ୍ୟମନ୍ତ୍ରୀ କହିଛନ୍ତି, ଚଳିତ ମାସ କରୋନା ବ୍ୟାପିବାର ଓ ବଢ଼ିବାର ଯଥେଷ୍ଟ ବେଶୀ ସମ୍ଭାବନା ଥିବାରୁ ଏହା ଆମ ସମସ୍ତଙ୍କ ପାଇଁ ଗୁରୁତ୍ୱପୂର୍ଣ୍ଣ ।
ତେଣୁ ଆମେ ଚାହୁଁଛୁ ଜନସାଧାରଣ ଆମକୁ ଏଥିରେ ସହଯୋଗ କରିବେ ।
ତେବେ ରାଜଧାନୀବାସୀଙ୍କୁ କିପରି ସବୁବର୍ଷ ପରି ଚଳିତ ବର୍ଷ ବି ରଜ ପିଠା ପହଞ୍ଚାଇ ହେବ ସେଥିପାଇଁ ଆମେ ପିଠା ଅନ୍ ହ୍ୱିଲ୍ କାର୍ଯ୍ୟକ୍ରମର ଶୁଭାରମ୍ଭ କରୁଛୁ । ସମ୍ବଲପୁର ଓ ଭୁବନେଶ୍ୱରରେ ଏହା ଚାଲିବ ।
ତାଛଡା ରାଉରକେଲା, କଟକ, ଭୁବନେଶ୍ୱର ଓ ସମ୍ବଲପୁରରେ ପିଠା ପାଇଁ ସ୍ୱତନ୍ତ୍ର ଷ୍ଟଲ୍ ଖୋଲାଯିବ । ତେବେ ଆସନ୍ତାବର୍ଷ ମହାପ୍ରଭୁଙ୍କ ଦୟା ହେଲେ ଓଟିଡିସି ଜାକଜମକରେ ରଜ ପାଳିବ ବୋଲି ସେ କହିଛନ୍ତି ।
ଅଧ୍ୟକ୍ଷା ଶ୍ରୀମୟୀ ମିଶ୍ର କହିଛନ୍ତି, ଓଟିଡିସି ଏବର୍ଷ ପୋଡ଼ପିଠା ସମେତ ଅନ୍ୟାନ୍ୟ ପାରମ୍ପରିକ ପିଠା, ମାଣ୍ଡିଆ ଓ ମହୁଲ ପିଠା ଓ ଆଦିବାସୀ ପିଠା ଆଦି ଯୋଗାଇ ଦେବାକୁ ନିଷ୍ପତ୍ତି ନେଇଛି ।
ଏହି ଉଦଘାଟନୀ ଉତ୍ସବରେ ଓଟିଡିସି ପରିଚାଳନା ନିର୍ଦ୍ଦେଶକ ସଚିନ୍ ଆର୍ ଯାଦବ ଯୋଗଦେଇ ଏହାକୁ ଆନୁଷ୍ଠାନିକ ଭାବେ ଉଦଘାଟନ କରିଥିଲେ ।
ଏହି ଅବସରରେ ସେ ଜନସାଧାରଣଙ୍କୁ ମୁଖ୍ୟମନ୍ତ୍ରୀ କରୋନା ପାଇଁ ଦେଇଥିବା ବାର୍ତ୍ତାକୁ ହୃଦୟଙ୍ଗମ କରି ଏହାକୁ ମାନିବାକୁ ଉତ୍ସାହିତ କରିଥିଲେ ।
ଭୁବନେଶ୍ୱର, ଜୁନ୍ ୧୦(ଲୋକାଲ ୱାୟାର): ଏଥର ପାନ୍ଥନିବାସ ରଜପାଳନରେ ଆଡମ୍ବର ରହିବନି ବୋଲି ଆୟୋଜକମାନେ କହିଛନ୍ତି ।
ଆସନ୍ତା ୧୩ ଓ ୧୪ ତାରିଖ ଭୁବନେଶ୍ୱର ସଟଡାଉନ୍ ରହୁଛି । ତେଣୁ ୧୨ ତାରିଖ ଦିନ ଓଡ଼ିଶା ପର୍ଯ୍ୟଟନ ଉନ୍ନୟନ ନିଗମ(ଓଟିଡିସି) ପକ୍ଷରୁ ପାନ୍ଥନିବାସରେ କମ୍ ଲୋକରେ କଟକଣା ମାନି ଘରୋଇ ଭାବେ ରଜ ଉଦଘାଟନ କରାଯିବ ।
ଓଟିଡିସି ଅଧ୍ୟକ୍ଷା ଶ୍ରୀମୟୀ ମିଶ୍ର କହିଛନ୍ତି, ପ୍ରତୀକ ଦୋଳିର ବ୍ୟବସ୍ଥା ହୋଇଛି ।
ଯେହେତୁ ଲୋକେ ଘରୁ ବାହାରି ପାରୁନାହାନ୍ତି ତେଣୁ ଆମେ ୧୩ ଓ ୧୪ ତାରିଖରେ ପିଠା ହୋମ୍ ଡେଲିଭରୀ ଯୋଜନା କରିଛୁ ।
୩ରୁ ୫ କି.ମି ଭିତରେ ଏହି ହୋମ୍ ଡେଲିଭରୀ ବ୍ୟବସ୍ଥା କରାଯିବ । ୧୫, ୧୬ ଓ ୧୭ରେ 'ପିଠା ଅନ୍ ହ୍ୱିଲ୍ସ' କାର୍ଯ୍ୟକ୍ରମ ରହିଛି ।
ଏହା ମାଧ୍ୟମରେ ଭୁବନେଶ୍ୱରବାସୀଙ୍କୁ ୬ଟି ସ୍ଥାନରେ ପାନ୍ଥନିବାସ ପକ୍ଷରୁ ପିଠା ଯୋଗାଇ ଦିଆଯିବ । ପାନ୍ଥନିବାସ, ପୋଖରିପୁଟ, ସିଆରପି, ଖଣ୍ଡଗିରି, ରୂପାଲି ଛକ ଓ ନିଳାଦ୍ରୀ ବିହାରଠାରେ ଗାଡ଼ିରେ ପିଠା ବିକ୍ରି କରାଯିବ ।
ଏହି ଯୋଜନା ପଛର ଉଦେ୍ଦଶ୍ୟ ହେଲା ଯେଉଁ ସ୍ଥାନୀୟ ଲୋକମାନେ ପାନ୍ଥନିବାସ ପିଠା କିଣିବାକୁ ଚାହିଁବେ ସେମାନେ ନିଜ ଅଞ୍ଚଳରେ ତାହା ପାଇ ପାରିବେ ।
ଏହାଦ୍ୱାରା ପାନ୍ଥନିବାସରେ ଭିଡ଼ ହେବ ନାହିଁ । ଏହି ଯୋଜନାକୁ କାର୍ଯ୍ୟକାରି କରିବାରେ ଓଟିଡିସିକୁ ସହଯୋଗ କରିଛନ୍ତି ସ୍ୱୟଂ ସହାୟକ ଗୋଷ୍ଠୀ(ଏସଏଚଜି) ।
ଭୁବନେଶ୍ୱର ସମେତ ରାଜ୍ୟର ଅନ୍ୟାନ୍ୟ ପାନ୍ଥନିବାସମାନଙ୍କରେ ବି ଏହି ବ୍ୟବସ୍ଥା ମାଧ୍ୟମରେ ରଜ ଉତ୍ସବ ପାଳନ କରାଯିବ ।
ପୁରୀ,ଏପ୍ରିଲ ୨୪(ଲୋକାଲ ୱାୟାର): କରୋନା ସଂକ୍ରମଣକୁ ଦୃଷ୍ଟିରେ ଆସନ୍ତା ରଥଯାତ୍ରା ସାମାଜିକ ଦୂରତ୍ୱ ନିୟମ ପାଳନ କରି ମହାପ୍ରଭୁ ଶ୍ରୀଜଗନ୍ନାଥଙ୍କ ରଥଯାତ୍ରା ପାଳନ ପାଇଁ ଛତିଶା ନିଯୋଗ ନାୟକ ଜନାର୍ଦ୍ଦନ ପାଟ୍ଟଯୋଶୀ ମହାପାତ୍ର ସରକାରଙ୍କୁ ପରାମର୍ଶ ଦେଇଛନ୍ତି ।
ଆନ୍ତା ଜୁନ୍ ୨୪ ତାରିଖରେ ରଥଯାତ୍ରା ପଡ଼ୁଥିବାରୁ ଏ ଦିଗରେ କ'ଣ ପ୍ରସ୍ତୁତି ହୋଇପାରିବ ସେ ନେଇ ଶୁକ୍ରବାର ପୁରୀରେ ଶ୍ରୀମନ୍ଦିର ପ୍ରଶାସନ, ସେବାୟତ ଓ ଅନ୍ୟାନ୍ୟ ପକ୍ଷଙ୍କ ମଧ୍ୟରେ ଦୀର୍ଘ ସମୟ ଆଲୋଚନା ହୋଇଛି ।
ତେବେ ରଥଯାତ୍ରା ଅନୁଷ୍ଠିତ ହେବ କି ନାହିଁ ସେ ବାବଦରେ ଚୂଡ଼ାନ୍ତ ନିଷ୍ପତ୍ତି ହୋଇପାରିନାହିଁ ।
ଗଜପତି ମହାରାଜା ଏବଂ ଶଙ୍କରାଚାର୍ଯ୍ୟ ଶ୍ରୀମନ୍ଦିର ପ୍ରଶାସନ ଓ ଅନ୍ୟାନ୍ୟ କମିଟି ସହ ଆଲୋଚନା କରି ଚୂଡ଼ାନ୍ତ ନିଷ୍ପତ୍ତି ନେବେ ବୋଲି କହିଛନ୍ତି ଶ୍ରୀମନ୍ଦିର ପରିଚାଳନା କମିଟି ସଦସ୍ୟ ରଘୁନାଥ ମହାପାତ୍ର ।
ତେବେ ଛତିଶ ନିଯୋଗ ପକ୍ଷରୁ ଶଙ୍କରାଚାର୍ଯ୍ୟଙ୍କୁ ଲେଖାଯାଇଥିବା ଏକ ପତ୍ରରେ କୁହାଯାଇଛି, ରଥଯାତ୍ରାକୁ ସମ୍ପୂର୍ଣ୍ଣ ବନ୍ଦ ନ କରାଯାଉ ।
ନିର୍ଦ୍ଦିଷ୍ଟ ଭାବେ ଲୋକମାନଙ୍କୁ ଚିହ୍ନଟ କରି ସେମାନଙ୍କ ସ୍ୱାସ୍ଥ୍ୟ ପରୀକ୍ଷା ପରେ ସ୍ୱତନ୍ତ୍ର ସ୍ଥାନରେ ସେମାନଙ୍କୁ ରଖାଯାଉ ।
ସେମାନଙ୍କ ଦ୍ୱାରା ଏହି ପବିତ୍ର ପରମ୍ପରା ରଥଯାତ୍ରା ଅନୁଷ୍ଠିତ ହେଉ ବୋଲି ନିଯୋଗ ପରାମର୍ଶ ଦେଇଛି ।
ଭୁବନେଶ୍ୱର, ଏପ୍ରିଲ ୨୦ (ଲୋକାଲ ୱାୟାର): ଭାରତ ସରକାରଙ୍କ ସଂସ୍କୃତି ମନ୍ତ୍ରଣାଳୟ ବିଶ୍ୱ ଐତିହ୍ୟ ଦିବସ ଅବସରରେ ଇନଟାଞ୍ଜିବଲ୍ କଲଚରାଲ୍ ହେରିଟେଜ ତାଲିକା ଘୋଷଣା କରିଛି ।
ଏହି ତାଲିକାରେ ଓଡ଼ିଶାର ୩ଟି ସାଂସ୍କୃତିକ କାର୍ଯ୍ୟକ୍ରମ ବା ପରମ୍ପରା ସ୍ଥାନ ପାଇଛି ।
ଗୋଟିଏ ମାର୍ଗଶିର ମାସର ମାଣବସା ଗୁରୁବାର ବା ଲକ୍ଷ୍ମୀ ପୂଜା ଏବଂ ଅନ୍ୟ ଦୁଇଟି ହେଲା ବିଶ୍ୱ ପ୍ରସିଦ୍ଧ ଓଡ଼ିଶାର ଛଉ ନୃତ୍ୟ ଏବଂ ରାବଣଛାୟା ନୃତ୍ୟ ।
ପ୍ରକାଶ ପାଇଥିବା ଏହି ତାଲିକା ପ୍ରସ୍ତୁତି ବାବଦରେ କୁହାଯାଇଛି, ଏହା ଭାରତରେ କିଭଳି ବିବିଧ ସଂସ୍କୃତି ଏହାର ନିରୁତା ବା ଖାଣ୍ଟି ଐତିହ୍ୟ ସବୁରେ ଛନ୍ଦା ହୋଇ ରହିଛି ତାହା ଦର୍ଶାଉଛି ।
ଏହାଫଳରେ ବିଭିନ୍ନ ରାଜ୍ୟର ସାଂସ୍କୃତିକ ଐତିହ୍ୟ ବାବଦରେ ଜାତୀୟ ଏବଂ ଅନ୍ତର୍ଜାତୀୟସ୍ତରରେ ପ୍ରଚାର କରାଯାଇପାରିବ ।
ଏହି ତାଲିକାରେ ମାଣବସା ଗୁରୁବାର ପ୍ରଥା, ଛଉ ନୃତ୍ୟ ଏବଂ ରାବଣଛାୟା ବାବଦରେ ବିସ୍ତୃତ ବର୍ଣ୍ଣନା କରାଯାଇଛି ।
ଏତଦବ୍ୟତୀତ୍ ଛଉ ଏବଂ ରାବଣଛାୟାର ଭିଡିଓର ଲିଙ୍କ ମଧ୍ୟ ରିହିଛି ଏହି ଭିଡିଓ ସବୁ ମନ୍ତ୍ରଣାଳୟ ହିଁ ପ୍ରସ୍ତୁତ କରିଛି ।
ଭୁବନେଶ୍ୱର, ଏପ୍ରିଲ ୧୩ (ଲୋକାଲ ୱାୟାର) : ଆଜି ପବିତ୍ର ମହାବିଷୁବ ସଂକ୍ରାନ୍ତି ବା ଓଡ଼ିଆମାନଙ୍କର ପଣା ସଂକ୍ରାନ୍ତି । ଏହି ଦିନକୁ ଓଡ଼ିଆ ନବ ବର୍ଷ ଭାବରେ ମଧ୍ୟ ପାଳନ କରାଯାଏ ।
ଏଥିପାଇଁ ଶ୍ରୀମନ୍ଦିରରେ ସ୍ୱତନ୍ତ୍ର ନୀତିକାନ୍ତି କରାଯାଉଛି ।
ଆଜି ପଣା ସଂକ୍ରାନ୍ତି ଅବସରରେ ରାଜ୍ୟର ବିଭିନ୍ନ ଦେବା-ଦେବୀ ମନ୍ଦିରରେ ଛତୁଆ ଓ ପଣାଭୋଗ ବିଧି ପ୍ରଚଳିତ ହୁଏ ।
ପଣା ସଂକ୍ରାନ୍ତି ଠାରୁ ବସନ୍ତ ଋତୁର ଶେଷ ଓ ଗ୍ରୀଷ୍ମର ଆରମ୍ଭ ହୋଇଥାଏ । ଏହି ସମୟରେ ପ୍ରଖର ଗ୍ରୀଷ୍କ ପ୍ରବାହ ହେତୁ ଖାଦ୍ୟ ଶୀଘ୍ର ହଜମ ହୋଇଯାଉଥିବାରୁ ବୁଟ, ଛତୁଆ ପରି ଗରିଷ୍ଠ ଖାଦ୍ୟ ଗ୍ରହଣ କରାଯାଏ ।
ଦେହର ଅତ୍ୟଧିକ ତାପ-ଶକ୍ତି ସମ ଅବସ୍ଥାକୁ ଆଣିବା ପାଇଁ ପଣା ପାନ କରାଯାଏ ।
ଜଳାଭାବ ମଧ୍ୟ ଦେଖାଯାଏ । ରାସ୍ତାରେ ପଥଚାରୀଙ୍କ ତୃଷା ମେଣ୍ଟାଇବା ପାଇଁ ଜଳଛତ୍ର ଖୋଲାଯାଏ ।
ଏହି ଦିନରେ ତୁଳସୀ ଚଉଁରାରେ ଛୋଟିଆ ମାଠିଆରେ ପଣା ରଖି ବାନ୍ଧି ଦିଆଯାଇଥାଏ ।
ଉକ୍ତ ମାଠିଆରେ ଏକ ଛୋଟ କଣା ଥାଏ ଯେଉଁଠାରୁ ଧିରେ ଧିରେ ପାଣି ଝରି ଚଉଁରା ମୂଳରେ ପଡିଥାଏ ।
ଠେକିକୁ 'ବସୁନ୍ଧରା ଠେକି' କୁହାଯାଇଥାଏ । ଠେକିରେ ପଣା ସ୍ୱରୂପ ବେଲ, ଛତୁଆ, ଦହି, ଗୁଡ, କଦଳୀ ଓ ନିଡିଆରେ ମିଶ୍ରଣକୁ ଭୋଗ ଲଗାଯାଏ ।
ଭୁବନେଶ୍ୱର, ଏପ୍ରିଲ ୧୨ (ଲୋକାଲ ୱାୟାର): କରୋନା ପାଇଁ ସବୁ କଟକଣା ଲାଗୁ ହୋଇଥିଲା ବେଳେ କୌଣସି ପର୍ବପର୍ବାଣୀ ପାଳନ ହୋଇପାରୁନି ।
ଆସନ୍ତାକାଲି ସୋମବାର ବହୁତ ବଡ଼ ଦିନ । ଓଡ଼ିଆ ନୂଆ ବର୍ଷ ସାଙ୍ଗକୁ ହନୁମାନ ଜୟନ୍ତୀ, ପଣା ସଂକ୍ରାନ୍ତି, ଝାମୁ ଯାତ୍ରା ଭଳି ଅନେକ ପର୍ବ କିନ୍ତୁ କ'ଣ ହେବ କିଛି ପାଳନ କରାଯାଇପାରିବନି ।
କେବଳ ଘରେ ରହି ଡିଜିଟାଲ୍ ପ୍ଲାଟଫର୍ମ ମାଧ୍ୟମରେ ପରସ୍ପରକୁ ଶୁଭେଚ୍ଛା ଜଣାଇବେ । ଏମିତି ପଣା ବି ପିଇ ହେବନି । ସବୁଠୁ ବଡ଼ କଥା ହେଲା ଏଥର ରାଜ୍ୟସ୍ତରରେ ଓଡ଼ିଆ ନୂଆବର୍ଷ ପାଳନ କରାଯିବ ନାହିଁ ।
ପ୍ରତିବର୍ଷ ଏହି ଦିନରେ ରାଜ୍ୟ ସରକାରଙ୍କ ଓଡ଼ିଆ ଭାଷା, ସାହିତ୍ୟ ଓ ସଂସ୍କୃତି ବିଭାଗ ଉକ୍ରଳ ମଣ୍ଡପଠାରେ ୩ରୁ ୭ଦିନ ବ୍ୟାପୀ ଓଡ଼ିଆ ନୂଆ ବର୍ଷ ପାଳନ କରିଥାଏ ।
ବିଭିନ୍ନ ପ୍ରତିଯୋଗିତା, ସାଂସ୍କୃତିକ କାର୍ଯ୍ୟକ୍ରମ ସାଙ୍ଗକୁ ପୁସ୍ତକ ଉନ୍ମୋଚନ, ପାରମ୍ପରିକ ପିଠା, ଝୋଟି, ହୁଳହୁଳି, ଶଙ୍ଖଫୁଙ୍କା ପ୍ରତିଯୋଗିତା ହୋଇଥାଏ । ଲୋକକଳା ପରିବେଷଣ କରାଯାଇଥାଏ । କିନ୍ତୁ ଏଥର ବନ୍ଦ ରହିବ ।
କୌଣସି ପ୍ରକାରର ସଭାସମିତି ପାଳନ ହେବନାହିଁ । ବିଭିନ୍ନ ଅନୁଷ୍ଠାନ ପ୍ରତିବର୍ଷ ପଣା ସଂକ୍ରାନ୍ତି ସାଙ୍ଗକୁ ହନୁମାନ ଜୟନ୍ତୀ ପାଳିଥାନ୍ତି । ଏଥର ତାହା ବି ପାଳନ କରିବେ ନାହିଁ ।
ବିଭିନ୍ନ ଭାଷା, ସାହିତ୍ୟ ସଙ୍ଗଠନ ଓ ଉକ୍ରଳ ସମ୍ମିଳନୀ ପକ୍ଷରୁ ଓଡ଼ିଆ ନବବର୍ଷ ପାଳନ କରାଯାଇଥାଏ ।
ଏଥର ସେମାନେ କୌଣସି ଉତ୍ସବ ନକରି ନିଜର ଶୁଭେଚ୍ଛାବାର୍ତ୍ତା ହ୍ୱାଟସ୍ ଆପ୍ ମାଧ୍ୟମରେ ପଠାଇବାକୁ ସ୍ଥିର କରିଛନ୍ତି । ଏହିଭଳି ଢଙ୍ଗରେ ଡିଜିଟାଲ୍ ଶୈଳୀରେ ପାଳନ ହେବ ଓଡ଼ିଆ ନୂଆବର୍ଷ ।
ପଛୁଆ ଅଞ୍ଚଳରେ ଚାଲୁଥିବା ଯୋଜନାର ଢାଞ୍ଚାଗତ ପରିବର୍ତ୍ତନର ଆବଶ୍ୟକତା (ଅଭିମତ)
ପଶ୍ଚିମ ଓଡ଼ିଶା ବିକାଶ ପରିଷଦ" ଗତ କିଛି ମାସ ହେବ ଅଧିକ କ୍ରିୟାଶୀଳ ହୋଇଥିବା ଖୁସିର ବିଷୟ, ମାତ୍ର ଏହାର ଢାଞ୍ଚାରେ ଅନେକ ପରିବର୍ତ୍ତନ ଓ ଆହୁରି କିଛି ପ୍ରଶାସନିକ ଆବଶ୍ୟକତା ରହିଛି ।
ଉତ୍କଳୀୟ ପରମ୍ପରାରେ ପରିପୁଷ୍ଟ ନୃତ୍ୟ ଓ ସଂସ୍କୃତିର ବିଭିନ୍ନ ଦିଗରେ ପ୍ରଚାର ଓ ପ୍ରସାର ନିମନ୍ତେ ନିଷ୍ଠାପର ଉଦ୍ୟମର ଆବଶ୍ୟକତା ରହିଛି ।
କେବଳ ରାଜ୍ୟ ଭିତରେ ନୁହେଁ ରାଜ୍ୟ ବାହାରେ ମଧ୍ୟ ଏହାର ପରିବ୍ୟାପ୍ତ ହେବା ଯାଞ୍ଚନୀୟ ।
କୋଭିଡ-୧୯ ନିୟନ୍ତ୍ରଣ ଓ ମୁକାବିଲାରେ ଦେଶର ଶୀର୍ଷ ଦୁଇଟି ରାଜ୍ୟ ମଧ୍ୟରେ ଥିବାରୁ କେନ୍ଦ୍ର ସରକାର ଓଡ଼ିଶାକୁ ପ୍ରଶଂସା କରିଛନ୍ତି ।
କୋଭିଡ-୧୯ ସଙ୍କଟକୁ ସଫଳ ଭାବେ ମୁକାବିଲା କରିଥିବା କେରଳ ଓ ଓଡ଼ିଶାକୁ ବିଶ୍ୱ ଅର୍ଥନୈତିକ ଫୋରମ ପ୍ରଶଂସା କରିଛି ।
ଶବହେବାକୁ ଭାବିଥିଲେ, ଏବେ ଶବକୁ ସାଥୀ କରିଛନ୍ତି ସାଥୀ ଋତୁରାଣୀ (ସ୍ୱତନ୍ତ୍ର)
ଏମିତି ଜଣେ ମହିଳା ହେଲେ ଋତୁରାଣୀ ସେନାପତି । ନିଜ ଘର ବାଲେଶ୍ୱର ହୋଇଥିଲେ ବି ରହୁଛନ୍ତି ପୁରୁଣା ଭୁବନେଶ୍ୱର ଅଞ୍ଚଳରେ ।
ଅନ୍ୟ ଝିଅମାନଙ୍କ ଭଳି ସେ ବି ସ୍ୱପ୍ନ ଦେଖିଥିଲେ । ବିବାହ କରିବେ, ସ୍ୱାମୀ, ପରିବାର, ପିଲାମାନଙ୍କ ସହ ସମୟ କାଟିବେ ।
ସଂଗ୍ରହାଳୟର ସମୃଦ୍ଧ ତାଳପତ୍ର ପାଣ୍ଡୁଲିପି ଗ୍ୟାଲେରିରେ ୨୭ଟି ବିଷୟରେ ୨୦ ହଜାରରୁ ଅଧିକ ପାଣ୍ଡୁଲିପି ସ୍ଥାନ ପାଇଛି ।
ସେହିପରି ପ୍ରତ୍ୱତତ୍ତ୍ୱ ବିଭାଗରେ ଖ୍ରୀଷ୍ଟପୂର୍ବ ତୃତୀୟ ଶତାବ୍ଦୀରୁ ଆରମ୍ଭ କରି ମଧ୍ୟଯୁଗ ଶେଷ ପର୍ଯ୍ୟନ୍ତ ବିଭିନ୍ନ ସମୟର ସ୍ଥାପତ୍ୟ ତିନିଟି ବିରାଟ ହଲରେ ପ୍ରଦର୍ଶିତ ହେଉଛି ।
କେହି କାହାକୁ ଦେଖା ନହୋଇପାରିଲେ କ'ଣ ହେଲା କିନ୍ତୁ ମେରି ଖ୍ରୀଷ୍ଟମାସ୍ କହିବାକୁ ଭୁଲି ନାହାନ୍ତି ।
ଖାସ୍ କରି ବଡ଼ଦିନ ପୂର୍ବରୁ ଆମ ଓଲିଉଡର ତାରକାମାନେ ପ୍ରଶଂସକଙ୍କୁ ମେରି ଖ୍ରୀଷ୍ଟମାସ୍ କହି ବଡ଼ଦିନର ଶୁଭେଚ୍ଛା ଓ ଶୁଭକାମନା ଜଣାଇଛନ୍ତି ।
